ສະຫະລັດ ກ່າວວ່າ ວິທີທາງການທູດ ແມ່ນດີກວ່າ ເພື່ອແກ້ໄຂວິກິດການ ຣັດເຊຍ-ຢູເຄຣນ 
ປະທານາທິບໍດີ ຝຣັ່ງ ທ່ານ ເອັມມານູແອລ ມາກຣົງ ໄດ້ກ່າວໃນວັນອັງຄານວານນີ້ວ່າ ການແກ້ໄຂບັນຫາອາດໃຊ້ເວລາຫຼາຍເດືອນ. 
ລັດຖະມົນຕີການຕ່າງປະເທດ ສະຫະລັດ ທ່ານ ແອນໂທນີ ບລິງເຄັນ ໄດ້ກ່າວວ່າ ການແກ້ໄຂບັນ ຫາທີ່ເໝາະສົມທີ່ສຸດ ຕໍ່ວິກິດການ ຣັດເຊຍ-ຢູເຄຣນ ແມ່ນທາງການທູດ ແລະ ທ່ານວ່າຈະປຶກສາຫາລືກັບບັນດາຄູ່ຕຳແໜ່ງຂອງທ່ານຈາກ ຝຣັ່ງ, ເຢຍຣະມັນ ແລະ ອັງກິດ ໃນບໍ່ເທົ່າໃດວັນຈະມາ ເຖິງນີ້ ທ່ານ ບລິງເຄັນ ໄດ້ກ່າວຕໍ່ບັນດານັກຂ່າວທີ່ເດີນທາງໄປປະເທດ ອອສເຕຣເລຍ ກັບທ່ານສຳລັບກອງປະຊຸມຂອງບັນດາປະເທດທີ່ຖືກເອີ້ນ ຄວດ (Quad) ວ່າ “ດັ່ງທີ່ພວກທ່ານທຸກຄົນຮູ້, ພວກເຮົາໄດ້ດຳເນີນແຜນຍຸດທະສາດສອງບາດກ້າວ, ເຊິ່ງໃນດ້ານນຶ່ງ, ພວກເຮົາໄດ້ໃຊ້ການທູດ, ເຊິ່ງປັດຈຸ ບັນ ເປັນທາງເລືອກທີ່ດີກວ່າ, ເປັນວິທີທາງທີ່ມີຄວາມຮັບຜິດຊອບ, ແຕ່ໃນເວລາດຽວກັນສ້າງການຍັບຢັ້ງທີ່ແຂງແກ່ນ ເພື່ອຫ້າມ ຣັດເຊຍ ບໍ່ໃຫ້ດຳເນີນການທີ່ດຸຮ້າຍ ” ປະທານາທິບໍດີ ຝຣັ່ງ ທ່ານ ເອັມມານູແອລ ມາກຣົງ ໄດ້ກ່າວໃນວັນອັງຄານວານນີ້ວ່າ ການແກ້ໄຂບັນຫາອາດໃຊ້ເວລາຫຼາຍເດືອນ ທ່ານ ມາກຣົງ ໄດ້ກ່າວໃນນະຄອນຫຼວງ ກີຢິບ, ບ່ອນທີ່ທ່ານໄດ້ພົບປະກັບປະທານາທິບໍດີ ຢູເຄຣນ ທ່ານ ໂວໂລດີເມຍ ເຊເລັນສກີ ວ່າ “ເຈົ້າບໍ່ຄວນປະໝາດຄວາມເຄັ່ງຕຶງຢູ່ອ້ອມສະຖານະການ ທີ່ພວກເຮົາກຳລັງປະເຊີນ, ມັນເປັນຊະນິດທີ່ບໍ່ເຄີຍມີມາກ່ອນ ຂ້າພະເຈົ້າບໍ່ເຊື່ອວ່າ ວິກິດການນີ້ຈະສາມາດຖືກແກ້ໄຂໄດ້ຍ້ອນການປຶກສາຫາລືສອງສາມຊົ່ວໂມງ ” ຜູ້ນຳ ຝຣັ່ງ ໄດ້ກ່າວວ່າການປຶກສາຫາລືຂອງທ່ານກັບທ່ານ ປູຕິນ ໄດ້ຊ່ວຍຮັບປະກັນວ່າ “ມັນຈະບໍ່ມີອັນຕະລາຍ ແລະ ບໍ່ມີຄວາມຮ້າຍແຮງຂຶ້ນກວ່າເກົ່າໃນການປະເຊີນໜ້າກັນລະຫວ່າງ ຣັດເຊຍ ກັບ ຢູເຄຣນ ແລະ ພັນທະມິດປະເທດຕາເວັນຕົກແມ່ນສະໜັບສະໜູນລັດຖະບານ ກີຢິບ ທ່ານ ມາກຣົງ ໄດ້ກ່າວຫຼັງຈາກການພົບປະກັບທ່ານ ເຊເລັນສກີ ວ່າ “ຂ້າພະ ເຈົ້າເຊື່ອສຳລັບພາກ ສ່ວນຂອງຂ້າພະເຈົ້າວ່າ ມັນມີຂໍ້ແກ້ໄຂບັນຫາທີ່ໜັກແໜ້ນ, ແລະ ໃຊ້ການໄດ້ຈິງ ທີ່ມັນຈະອະນຸຍາດພວກເຮົາໄດ້ກ້າວໄປໜ້າ ” ທ່ານ ມາກຣົງ ໄດ້ຮັບຮູ້ວ່າວິກິດການນີ້ຍັງບໍ່ຈົບເທື່ອໂດຍເວົ້າວ່າ “ໃນການຮັບ ຮອງເອົາທ່າທີທີ່ເປັນໄພຂົ່ມຂູ່ນີ້, ຣັດເຊຍ ໄດ້ຕັດສິນໃຈທີ່ຈະໃຊ້ຄວາມກົດດັນຕໍ່ປະຊາຄົມນານາຊາດ ”